medieval-data/medieval-letters huggingface dataset:
XII.  Quasdam monasterii Massiliensis ecclesias tuendas suscipit, ac pactionem a Petro abbate cum B. M. Ademaro, episcopo Rutenensi, factam confirmat.   (Anno 1144, Mart. 29.) [BALUZ.  Miscell.  ed. Luc., t. III, p. 70.]
Author: Lucius II

LUCIUS episcopus, servus servorum Dei, dilecto filio PETRO Massiliensi abbati ejusque successoribus regulariter promovendis in perpetuum.

Aequum et rationabile esse dignoscitur ut qui ad ecclesiarum regimen assumpti sumus, eas et a pravorum hominum nequitia tueamur et ipsarum quieti atque utilitati auxiliante Domino salubriter providere curemus. Quamobrem, dilecte in Domino fili Petre abbas, tuis justis postulationibus clementer annuimus, et Ecclesias quas canonice possidetis, videlicet ecclesiam Sancti Amantii, quae in Ruthenensi suburbio sita esse dignoscitur, et ecclesiam Sancti Austremonii de Sales, cum capellis et omnibus ad ipsas ecclesias pertinentibus, sub apostolicae sedis protectione suscipimus, atque tibi tuisque successoribus et per te Massiliensi monasterio praesentis privilegii pagina confirmamus. Praeterea conventionem quae inter te et venerabilem fratrem nostrum bonae memoriae Ademarum ejusdem urbis episcopum et canonicos utriusque partis voluntate atque convenientia rationabiliter facta est et scripto firmata, auctoritate apostolica roboramus et futuris temporibus ratam et inconvulsam perpetuo manere decernimus. Sed nec alicui liceat in praefatam ecclesiam Sancti Amantii interdicti sententiam promulgare quandiu tu vel successores tui aut fratres tui a sede apostolica evocati de objectis sibi querelis justitiam facere ac recipere coram Romano pontifice fuerint parati. Statuimus ergo ut nulli omnino hominum liceat te vel successores tuos super iis infestare aut vobis exinde aliquam contrarietatem vel molestiam inferre. Si qua vero ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non praesumptionem suam congrua satisfactione correxerit, potestatis honorisque sui periculum patiatur, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae subjaceat ultioni. Conservantes autem haec omnipotentis Dei et beatorum Petri et Pauli apostolorum ejus et nostram gratiam consequantur. Amen, amen. Datum Laterani per manum Baronis capellani et scriptoris IV Kal. April., indictione VII, Incarnationis Dominicae anno millesimo centesimo quadragesimo quarto, pontificatus vero domini Lucii secundi papae primo.
XIII.  Ad Raimundum Magalonensem episcopum.--Mandat ut canonicam sententiam proferat in comitem Merguriensem et alios tanquam sacrilegos, nisi reddant monasterio S. Theofredi ea quae Bernardus olim Merguriensis comes eidem monasterio per testamentum dimiserat.   (Anno 1144, Mart. 29.) [Dom BOUQUET,  Recueil,  XV, 411.]
Author: Lucius II
Date:  [AIMUNDO]

LUCIUS episcopus, servus servorum Dei, venerabili fratri R Magalonensi episcopo, salutem et apostolicam benedictionem.

Sacrilegium et contra legem est, si quis quod venerabilibus locis relinquitur pravae voluntatis studiis suis tentaverit compendiis retinere. Ergo perlatus est clamor ad aures nostras, quod comes Merguriensis et quidam alii parochiani tui ea quae Bernardus, olim Merguriensis comes monasterio S. Theofredi, in testamento dimisit, ei per violentiam auferant. Quocirca per praesentia tibi scripta mandamus quatenus praefatum comitem et alios qui ipsum testamentum detinent studiose commoneas, ut quod praefato monasterio pro suae animae redemptione dimisit, filiis nostris. B. abbati et Tratribus suis cum omnibus ablatis reddant, et in pace dimittant. Quod si infra quadraginta dies post tuam commonitionem adimplere contempserint, in ipsos tanquam sacrilegos canonicam sententiam proferas, et donec resipiscant, facias observari. Datum Laterani, IV. Kalend. Aprilis.

Notes: (Beraldo)
XIV.  Petro Bituricensi, Arnaldo Narbonensi, Raimundo Arelatensi, Pontio Aquensi, Guillelmo Ebredunensi archiepiscopis, mandat ut adempta monasterio Massiliensi bona reddenda curent.   (Anno 1144, Mart. 30.) [  L' Antiquité de Marseille,  I, 460.]
Author: Lucius II

LUCIUS episcopus, servus servorum Dei, venerabilibus fratribus P. Bituricensi, A. Narbonensi, R. Arelatensi, P. Aquensi, G. Ebredunensi archiepiscopis et eorum suffraganeis, salutem et apostolicam benedictionem.

P. abbas Massiliensis gravem in praesentia nostra querelam deposuit, quod parochiani vestri ecclesiae suae bona violenter auferant, etc. Vos vero, qui patroni justitiae constituti malefactoribus acriter puniendo obviare debetis; silentio praeterire patimini, etc. Per praesentia vobis scripta mandamus quatenus eosdem malefactores praefato filio nostro abbati ablatae cum integritate restituere, et de caetero ab ipsius infestatione cessare, et de tantis excessibus digne satisfacere districte commoneatis; quod si contemptores exstiterint, de eis tanquam de sacrilegis, et de terris ipsorum justitiam faciatis. Dat Laterani, III Kal. Aprilis.
XIX.  Ad Pontium abbatem Vizeliacensem.--Adversus interfectores Artaldi abbatis.   (Anno 1144, April. 8.) [MANSI,  Concil.  XXI, 614.]
Author: Lucius II

LUCIUS episcopus, servus servorum Dei, dilectis filiis PONTIO abbati Vizeliacensi ejusque fratribus, salutem et apostolicam benedictionem.

Praedecessor noster felicis recordationis Paschalis, sicut ex scriptis illius intelleximus, episcopis per Galliam praecipiendo mandavit, ut interfectores abbatis Artaldi Vizeliac., quia dominum suum et presbyterum et abbatem tam nequiter occiderunt, secundum poenitentiae dignum modum in exsilium detruderent, et si obedire nollent, eos excommunicationi subjicerent. Prohibuit etiam ut nunquam Vizeliacensi abbati vel praeposito alicui facultas sit eosdem homicidas in eodem monasterio ad habitandum suscipere. Nos itaque praeceptum confirmantes ipsius super hoc, apostolica auctoritate prohibemus ut nec ipsi nec eorum haeredes monasterium ipsum ulterius inquietare praesumant, interdicimus. Et ne cui abbati vel praeposito eos in Vizeliacensi burgo de caetero ad habitandum suscipere liceat prohibemus. Datum Later. VI Idus April.

Notes: (nominatim
Stephanus Antissiodorensis clericus, qui cum
te, dilecte in Domino fili abbas, in praesentia venerabilium
fratrum nostrorum Godefridi Lingonensis
episcopi et Bernardi Claraevallis abbatis super hoc
in causam traxisset, eorum judicio, sicut accepimus,
a causa decidit)
XXII.  Privilegium pro Eremo Avellanensi.   (Anno 1144, April. 24.) [NITTARELLI,  Annal. Camaldul.,  IX, 27.]
Author: Lucius II

LUCIUS episcopus, servus servorum Dei, dilectis in Christo filiis SAVINO priori Eremi Sanctae Crucis de Fonte-Avellanae ecclesiae, et fratribus tam praesentibus quam futuris regularem vitam professisa ad perpetuam rei memoriam.

Ad hoc universalis Ecclesiae cura nobis a provisore omnium bonorum Deo commissa est, ut religiosas personas diligamus, et beneplacentem Deo religionem studeamus modis omnibus propagare. Nec enim Deo gratior aliquando famulatus impenditur, nisi ex charitatis radice procedens a puritate religionis fuerit conservatus. Oportet igitur omnes Christianae fidei amatores religionem diligere, et loca venerabilia cum ipsis personis divino servitio mancipatis attentius confovere, ut nullis pravorum hominum inquietentur molestiis vel importunis angariis fatigentur. Eapropter, dilecti in Christo filii vestris justis postulationibus clementer annuimus, et praefatum locum, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona inpraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poteritis adipisci, firma vobis vertrisque successoribus et illibata permaneant. Decernimus ergo ut nulli omnino hominum liceat eumdem locum temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Lucius catholicae Ecclesiae episcopus. Datum Laterani per manum Baronis capellani et scriptoris, VIII Kal. Maii, indictione VII, Incarnationis Dominicae anno 1144, pontificatus vero domni Lucii II papae anno primo.
XXIV.  Gregorio episcopo Bergomati nuntiat de controversia canonicorum S. Vincentii et S. Alexandri quid decreverit.   (Anno 1144, April. 30.) [LUPI  Cod. dipl. Bergom.,  II, 1051.]
Author: Lucius II
Date:  [REGORIO]

LUCIUS episcopus, servus servorum Dei, venerabili fratri G Bergomensi episcopo, salutem et apostolicam benedictionem.

Canonici B. B. martyrum Vincentii et Alexandri statuto sibi termino a praedecessore bonae memoriae papa Coelestino pro controversia inter ipsos diutius agitata nostro se conspectui praesentarunt, quorum auditis rationibus et scriptis utriusque partis diligenter inspectit, communitatum nostrarum consilio praecepimus ut in vigilia et in festivitate Victoris, et in Litaniis Gregorianis quando processiones faciunt, cum pulsatione campanarum, incensu quoque et aqua benedicta canonici Sancti Alexandri ipsimet absque ulla contradictione canonicos Beati Vincentii quiete de caetero recipiant. Caetera vero, sicut per privilegium praedecessoris nostri bonae memoriae papae Innocentii, vel per litteras ipsius, sive per sententiam venerabilis fratris nostri Mediolanensis archiepiscopi definita sive determinata sunt sicut de sede in choro et in mensa, de recipienda quoque clericorum fidelitate, de capsa etiam cum reliquiis portanda et reportanda, et aliis sic ab utraque parte irrefragabiliter observentur; ut videlicet praepositus ecclesiae Beati Alexandri primam sedem in choro et in mensa sinistra parte obtineat; fidelitates vero clericorum ab utrisque communiter recipiantur. Quia igitur tui officii est quae a sede apostolica statuuntur, irrefragabiliter observare, per praesentia tibi scripta mandamus quatenus hanc sententiam a nobis promulgatam, et quod etiam de poenitentiis criminosorum, sicut accepimus rationabiliter in synodo promulgasti firmiter observes et ab ipsis facias observari. Dat. Laterani II Kalend. Maii.

Notes: (Robaldi)
XXV.  Canonicis ecclesiae S. Alexandri Bergomatis idem significat.   (Anno 1144, April. 30.) [  Ibid.,  p. 1053.]
Author: Lucius II

LUCIUS episcopus, servus servorum Dei, dilectis filiis OBERTO praeposito et fratribus Sancti Alexandri Bergamensis Ecclesiae, salutem et apostolicam benedictionem.

Pro controversia inter vos et canonicos Beati Vincentii diutius agitata praedecessor noster bonae memoriae papa Coelestinus, vos et ipsos ad sedem apostolicam evocavit quo sicut Deo placuit interim viam universae carnis ingresso, nos qui licet indigni, disponente Domino in regimine sedis apostolicae sibi successimus, vos et ipsos qui statuto vobis ab ipso termino, nostro vos conspectui praesentastis diligenter audivimus, et utriusque partis querimonias tam per nos quam per fratres nostros studiose examinavimus. Auditis itaque utriusque partis rationibus, et scriptis utriusque partis diligenter inspectis, communitate fratrum nostrorum consilio, praecepimus ut in vigilia S. Viatoris et in litaniis Gregorianis quando processiones faciunt compulsatione campunarum incenso quoque et aqua benedicta canonici Sancti Alexandri ipsimet absque ulla contradictione canonicos Beati Vincentii quiete de caetero recipiant. Caetera vero sicut per privilegium praedecessoris nostri bonae memoriae papae Innocentii, vel per litteras ipsius, sive per sententiam venerabilis nostri fratris Robaldi Mediolanensis archiepiscopi definita sive determinata sunt, sicut de sede in choro et in mensa, et aliis sic ab utraque parte irrefragabiliter observentur, ut videlicet praepositus ecclesiae B. Alexandri primam sedem in choro et in mensa a sinistra parte obtineat; fidelitates vero clericorum ab utrisque communiter recipiantur. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, honoris et officii sui dignitate atque in extremo examine districtae ultioni subjaceat. Data Laterani II Kalend. Maii.
XXVI.  Ad Alphonsum regem Portugaliae, qui regnum suum Romanae Ecclesiae tributarium constituerat  .  (Anno 1144, Maii 1.) [MANSI,  Concil.,  XXI, 616.]
Author: Lucius II

LUCIUS episcopus, servus servorum Dei, dilecto in Christo filio A. illustri Portugalensi duci, salutem et apostolicam benedictionem.

Devotionem tuam, dilecte in Domino fili, maxime congaudemus, quod temetipsum de illis ovibus recognoscens quas Dominus noster Jesus Christus Petri custodiae commendavit, cum ad expugnationem paganorum intentus, multisque negotiis saecularibus occupatus, apostolorum limina visitare non posses, per manum dilecti filii G. diaconi cardinalis tunc in partibus illis apostolicae sedis legati praedecessori nostro felicis recordationis papae Innocentio hominium laudabili devotione fecisti, et terram tibi a Deo commissam beato Petro apostolorum principi obtulisti, atque personam tuam et terram ipsam ipsius patrocinio humiliter commisisti, postmodum vero tam per litteras tuas quam per venerabilem fratrem nostrum I. Bracarensem archiepiscopum nobis etiam promisisti ut tam tu quam haeredes tui de terra ipsa quatuor uncias auri annis singulis Romano pontifici persolvatis. Nos itaque, qui, licet indigni, beati Petri loco residere conspicimur, tam te quam filios suos et successores vestros intra haeredes ipsius apostolorum principis ipso adjuvante suscipimus, ut in ejus benedictione et protectione tuae animarum quam corporum maneatis, per quam ab hostium visibilium et in visibilium expugnatione defensi, ad coelestia regna revenire largiente Domino valeatis. Datum Laterani Kalendis Maii.
XXVII.  Confirmatio apostolica generalis super possessionibus Ecclesiae Lichfeld salva canonica justitia episcopi Conventrensis.   (Anno 1144, Maii 4.) [  Monastic. Angl.,  t. III, p. 232.]
Author: Lucius II

LUCIUS episcopus, servus servorum Dei, dilectis filiis canonicis Ecclesiae Lichfeldensis, tam praesentibus quam futuris, in perpetuum.

Apostolicae sedi clementiae convenit universis ejus patrocinium implorantibus matricae tuitionis suffragium exhibere, ut quemadmodum disponente Domino, patres in Dei populo dicimur, ita etiam operum exhibitione comprobemur. Hujus rei gratia, dilecti in Domino filii, vestris desideriis paterna benignitate annuimus, et ecclesiam Lichfeldensem, in qua divino vacatis servitio, ad exemplar praedecessoris nostri papae Innocentii, praesentis scripti pagina communimus, statuentes ut ecclesias decimas et quascunque possessiones, quaecunque bona praefata ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poterit adipisci; quaecunque etiam a venerabili fratre nostro Rogero Conventrensi episcopo, tam in ecclesiis, decimis, terris quam in aliis possessionibus vobis collata sunt, vel ab eodem in posterum, Deo propitio conferentur, firma vobis in perpetuum et illibata permaneant. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva Conventrensis episcopi canonica justitia, et apostolicae sedis auctoritate. Si quis autem ausu temerario id attentare praesumpserit, indignationem omnipotentis Dei et beatorum Petri et Pauli apostolorum ejus incurrat, et excommunicationi subjaceat. Conservantes autem haec eorumdem apostolorum et nostram benedictionem et gratiam consequantur. Amen, amen. Datum Laterani per manum Baronis, capellani et scriptoris, quarto Nonas Maii, indictione septima, Incarnationis Dominicae anno millesimo centesimo quadragesimo quarto, pontificatus vero domni Lucii papae II anno primo.
XXVIII.  Rogero episcopo Conventrensi et Ecclesiae Lichfeldensi ecclesias quasdam asserit.   (Anno 1144, Maii 4.) [  Monast. Anglic.,  III, 235.]
Author: Lucius II

LUCIUS episcopus, servus servorum Dei, venerabili fratri ROGERO Conventrensi episcopo, ejusque successoribus canonice promovendis, nec non Ecclesiae Lichfeldensi, in perpetuum.

Officii nostri nos hortatur auctoritas, etc., ut erga proximos ad exemplar praedecessoris nostri bonae memoriae papae Innocentii praesentis scripti, etc.; praeterea ecclesias de Staefford, et de Pencris, ecclesiam de Wolverampton, cum omnibus pertinentiis, tui Roregeri, etc., salva in omnibus apostolicae sedis auctoritate. Si qua igitur, etc. Datum Laterani per manum Baronis capellani et scriptoris, quarto Nonas Maii, indictione septima, Incarnationis Dominicae anno millesimo centesimo quadragesimo quarto, pontificatus vero domini Lucii papae II anno primo.
XXIX.  Rogero episcopo Conventrensi privilegia quaedam concedit.   (Anno 1144, Maii 4.) [  Monastic. Anglic.,  III, 232.]
Author: Lucius II

LUCIUS episcopus, servus servorum Dei, venerabili fratri ROGERO Conventrensi episcopo, ejusque successoribus canonice promovendis in perpetuum.

Ex injuncto nobis a Deo, etc. . . suas utique, Laurentio priori et monachis ejusdem loci, etc. Ad exemplar felicis memoriae papae Innocentii praedecessoris nostri praesentis scripti pagina confirmamus, etc., salva in omnibus apostolicae sedis auctoritate. Si quis vero, etc. Datum Laterani per manum Baronis capellani et scriptoris quarto Nonas Maii, indictione septima, Incarnationis Dominicae anno millesimo centesimo quadragesimo quarto, pontificatus vero domni Lucii papae II anno primo.
XXXII.  Privilegium pro Ecclesia Turonensi.   (Fragmentum.--Anno 1144, Maii 10.) [LAUNOII, Opp. III, II, 64.]
Author: Lucius II

Lucius II papa anno 1144, in suo diplomate Laterani dato sexto Idus Maii, indictione VII, pontificatus sui primo, sic loquitur: Porro libertatem et immunitatem, honores et beneficia eidem Ecclesiae Beati Martini per antecessorum nostrorum, Adeodati, Leonis, Hadriani, Sergii, Gregorii, Urbani, Paschalis, Calixti, Honorii, atque Innocentii Romanorum pontificum, vel per Turonensium archiepiscoporum Crotperti, Ibbonis et Herardi scripta collata, integra vobis et intemerata serventur.
XXXIII.  Bulla ad Humbertum de Prangins.   (Anno 1144, Maii 11.) [  Mémoires et Docum. de la société d' histoire de Genève,  II, II, 32.]
Author: Lucius II

LUCIUS episcopus, servus servorum Dei, dilecto in Christo filio HUMBERTO de Pringins, salutem et apostolicam benedictionem.

Devotioni tuae, dilecte in Domino fili, maxime congaudemus, quod temetipsum de illis ovibus recognoscens, quas Dominus noster Jesus Christus beati Petri custodiae commendavit, ipsius limina reverenter visitavisti, et personam ac terram tuam ejusdem apostolorum principis tuitioni commiseris. In nostra siquidem et fratrum nostrorum praesentia, beato Petro et nobis facto hominio promisisti, ut tam tu quam haeredes tui bisantium unum de terra tua annis singulis Romano pontifici persolvatis. Et nos igitur, qui, licet indigni, beati Petri loco residere conspicimur, tam te quam filios tuos et successores vestros, intra ipsius apostolorum principis haeredes ipso adjuvante suscipimus, ut in ejus semper benedictione ac protectione, tam animorum quam corporum, maneatis, per quam ad coelestia regna, largiente Domino, perveniatis. Datum Laterani, V Idus Maii.
XXXVII.  Ad archiepiscopos et episcopos per Hispanias constitutos.--De eodem argumento.   (Anno 1144, Maii 13.) [MANSI,  Concil.,  XXI, 610.]
Author: Lucius II

Apostolicae sedis clementia singulis ecclesiis, et ecclesiasticis personis, suam dignitatem et justitiam servare consueverunt. Unde nos, quorum praecipue interest, ecclesiarum omnium curam gerere, venientem ad nos venerabilem fratrem nostrum reverendissimum Toletanum archiepiscopum benigne recepimus, et inspectis praedecessorum nostrorum privilegiis, primatus dignitatem per universa Hispaniarum regna, juxta eorumdem privilegiorum tenorem, ei confirmavimus. Ipsum itaque cum gratia sedis apostolicae, et litterarum nostrarum prosecutione, ad sedem propriam remittentes, universitati vestrae mandando praecipimus: quatenus eidem tanquam primati vestro absque ulla contradictione canonicam obedientiam, et debitam reverentiam exhibere curetis. Dignum namque est ut qui multis laetatur praeesse subditis, nullatenus erubescat suis subesse praelatis.

Datum Later., III Idus Maii.
XXXIX.  Ad Bernardum episcopum S. Davidis (Menevensi).   (Anno 1144, Maii 14.) [WARTHON,  Anglia sacra,  II, 549.]
Author: Lucius II

LUCIUS episcopus, servus servorum Dei, venerabili fratri BERNARDO episcopo Sancti Davidis salutem et apostolicam benedictionem.

Fraternitatis tuae litteras debita benignitate suscepimus; et quod de dignitate Ecclesiae tuae tam in ipsis quam in aliis quae super hoc ad sedem apostolicam missae sunt, diligenter attendimus. Verum quoniam peccatis exigentibus et pravorum hominum superabundante malitia ejusdem Ecclesiae dignitas longo elapso tempore ab ipsa alienata et ad alias Ecclesias translata est, certum quid inde statuere ad praesens consilium non habemus. Disponimus quidem per Dei gratiam legatos nostros pro Ecclesiarum negotiis ad partes illas in proximo dirigere, quibus eamdem causam per antiquos homines et authentica Ecclesiae tuae scripta indicare curabis. Et nos per eos veritate plenius cognita, quod ad honorem Dei statuendum fuerit, maturiori habito consilio statuemus. Datum Laterani, II Idus Maii.
XLI.  Ad Briocensem et Trecorensem episcopos.--Absolvit eos ab obedientia episcopo et Ecclesiae Dolensi promissa.   (Anno 1114, Maii 15.) [MARTÈNE,  Thesaur.,  III, 890.]
Author: Lucius II
Date:  [ l. ecclesiae Dolensis et ipsius episcopi]

Controversia quae de praelatione Turonensis Ecclesiae et Dolensis inter eorum pastores est diutius agitata, qualiter in nostra praesentia ordine judiciario decisa sit, fraternitati vestrae breviter duximus intimandum. Auditis quidem utriusque partis rationibus, et inspectis Romanorum pontificum privilegiis, praecipue Urbani papae, in quo manifeste continebatur, quod idem papa post multas tam in sua quam etiam legatorum suorum praesentia discussiones et retractationes judicavit, ut tam Dolensis quam caeteri Britanniae citerioris, episcopi Turonensem Ecclesiam propriam esse metropolim recognoscerent, et debitam ei reverentiam exhiberent, nullusque Dolensis episcopus post Rollandi obitum ad usum pallii aspiraret. Unde nos, habito fratrum nostrorum consilio, ejusdem praedecessoris nostri vestigiis inhaerentes, eamdem sententiam auctoritate sedis apostolicae firmavimus, et venerabilem fratrem nostrum Hugonem Turonensem archiepiscopum de ipsorum episcoporum obedientia propria manu per baculum investivimus. Quocirca ab inobedientia et fidelitate Ecclesiae et ipsius Dolensis auctoritate nobis a Deo concessa vos absolventes, per apostolica vobis scripta mandamus, et per obedientiam injungimus, quatenus eidem archiepiscopo et ecclesiae Turonensi obedientiam et reverentiam exhibeatis. Quod si contemptores esse praesumpseritis, sententiam quam in vos canonica aequitate promulgaverit, nos auctore Domino ratam habebimus.

Datum Laterani, Idibus Maii.